Ни өчен Америка, Азия, Австралия, Антарктида "А"га башланганда Европа гына "Е"га башлана? 

	Кайбер матбугат чараларында "Европа" сүзен "Аурупа" дип язалар. "Без "Мәдәни Җомга"да элек гел шулай яза идек," - ди язучы Газинур Морат. Бервакыт бу мәсьәлә белән редакциягә Адлер Тимергалин шалтыраткан:	 "Ник Европаны Аурупа дип язасыз, Евро акчасын Аура дип язмыйсыз бит", - дигән ул. "Америка, Азия, Австралия, Антарктида - бөтен континетлар да "А"га башланганда Европа гына "Е"га башланмасын инде, Адлер абый", - дип җавап биргән аңа Газинур Морат. Бу хәлне бүген "Татар-информ"да узган матбугат конференциясендә сөйләделәр. Ул Адлер Тимергалинның Татарстан китап нәшриятында чыккан "Миллият сүзлеге"нең I томын тәкъдим итү дә булды. Бу сүзлекне төзүгә мәрхүм Адлер абый үз тормышын багышлаган. Бу турыда сөйләгәндә аның кызы Алсу ханымның күзләреннән яшьләр чыкты.   "Миллият сүзлеге"нең I томына "А" хәрефеннән башлап "И" хәрефенә хәтле мәгълүмат кергән. Аны Татарстан китап нәшрияты кибетләреннән табарга була. Бәясе 1200 сум. Сүз уңаеннан, "Европа" сүзе анда "Аурупа" дип түгел, "Европа" дип бирелгән.    
	---	
Матбугат.ру

	№ --- | 12.01.2017	


